เจ้าสัวซีพีมั่นใจหากการเมืองนิ่ง จีดีพีปีนี้ แตะถึง10%
โพสต์ทูเดย์ -"ธนินท์" ประเมินภาพรวมเศรษฐกิจไทยปี 53 คาดมีโอกาสโตถึง 10%&nbsp; แต่การเมืองต้องนิ่ง
11 ม.ค. 2553

โพสต์ทูเดย์ -"ธนินท์" ประเมินภาพรวมเศรษฐกิจไทยปี 53 คาดมีโอกาสโตถึง 10%  แต่การเมืองต้องนิ่ง 
นายธนินท์ เจียรวนนท์ ประธานกรรมการและประธานคณะผู้บริหารเครือเจริญโภคภัณ (ซี.พี.) ประเมินภาพรวมเศรษฐกิจไทยในปี 2553 ว่า มีความเป็นไปได้ที่อัตราการเจริญเติบโตทางเศรษฐกิจ (จีดีพี) ของไทยจะเติบโตถึง 10% หากการเมืองนิ่ง แต่ถ้าการเมืองยังคงไม่นิ่ง ในขณะที่สินค้าเกษตรยังมีราคาดี และสัดส่วนการส่งออกของไทยเพิ่มขึ้นเมื่อเทียบกับปีที่ผ่านมมา จีดีพีของไทยก็ยังมีโอกาสเติบโตได้ที่ 5%
อย่างไรก็ตาม ประเทศไทยถือเป็นประเทศที่ได้เปรียบ เมื่อเทียบกับอีกหลายประเทศ จะเห็นได้ว่า ปัจจุบันไทยมีเงินทุนสำรองระหว่างประเทศ สูงถึง 1 แสนล้านเหรียญสหรัฐ ซึ่งถือว่ามีเครดิตที่ดี เมื่อเทียบกับช่วงวิกฤติต้มย้ำกุ้งในปี 1997 ที่เงินทุนสำรองระหว่างประเทศของไทยหายไปเกือบหมด
"ธนาคารของไทย ตอนนี้มีเงินฝากมากถึง 10 ล้านล้าน ปล่อยไปแค่ 6 ล้านล้าน ที่เหลือยังไม่กล้าปล่อยไปอีก 4 ล้านล้าน หากสินค้าเกษตรมีราคาดีขึ้น เชื่อว่าธนาคารในไทยจะกล้าปล่อยเงินส่วนที่เหลือออกมาให้เกษตรกร ผมยังเชื่อในทฤษฎีสองสูงว่าเงินเดือนข้าราชการและราคาสินค้าเกษตร เป็นเรื่องที่รัฐบาลจะต้องทำให้สูงขึ้นเสมอ เพื่อให้มีกำลังซื้อออกมาขับเคลื่อนเศรษฐกิจ" นายธนินท์ กล่าว
ทั้งนี้เชื่อว่า แนวโน้มราคาสินค้าเกษตรในปีนี้จะปรับตัวสูงขึ้นกว่าปีที่ผ่านมา ส่งผลให้เกิดการจับจ่ายในต่างจังหวัด ทำให้ยอดขายสินค้าอุตสาหกรรมปรับตัวดีขึ้น โดยเฉพาะในสินค้าข้าว และยางพารา
ด้านข้อตกลงเขตการค้าเสรีอาเซียน-จีน ซึ่งปรับลดภาษีนำเข้าระหว่างกันในอัตรา 0% ในสินค้ากว่า 90% นายธนินท์ให้ความคิดเห็นว่า จะสร้างความได้เปรียบให้กับประเทศไทยในการขายสินค้าให้กับประชากรจีน 1.3 พันล้านคน ส่วนรายการสินค้าที่ไทยอาจจะเสียเปรียบ เป็นหน้าที่ของภาครัฐที่จะต้องเข้ามาดูแล
นอกจากนี้นายธนินท์ ยังเชื่ออีกว่า นักธุรกิจจีน มีความสนใจเข้ามาลงทุนในไทยภายหลังที่มีข้อตกลงอาเซียน-จีนเกิดขึ้น เนื่องจากภาษีเป็น 0% จีนสามารถมาลงทุนในไทย โดยไม่ต้องเสียภาษี เสมือนการลงทุนในจีน ก่อนที่จะผลิตสินค้ากลับไปขายในจีน ขอเพียงให้การเมืองนิ่ง และรัฐสามารถแก้ปัญหามาบตาพุดได้โดยเร็ว ซึ่งเชื่อว่ารัฐบาลจะต้องแก้ไขได้